(6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241.

(3)Komisia 2. júna 2021 uverejnila hĺbkové preskúmanie podľa článku 5 nariadenia Európskeho parlamentu a Rady (EÚ) č. 1176/2011 týkajúce sa Talianska. Komisia na základe svojej analýzy dospela k záveru, že v Taliansku existujú nadmerné makroekonomické nerovnováhy, najmä v súvislosti s vysokým verejným dlhom a so slabou dynamikou produktivity, ktoré majú cezhraničný presah, a to v kontexte trhu práce a nestability bankového sektora.

(25)Plán zahŕňa investície a reformy na posilnenie ľudského kapitálu a podporu rovnakých príležitostí na vzdelávanie v celej krajine, ktoré by mali prispieť k zníženiu nerovnosti a regionálnych rozdielov, pokiaľ ide o školskú infraštruktúru a výsledky vzdelávania. Očakáva sa, že južné regióny budú ťažiť z rozsiahleho prínosu plánovaných investícií do športových zariadení, škôlok a študentských ubytovní a zo zvýšeného počtu univerzitných štipendií, ako aj z cielených projektov na zníženie predčasného ukončenia školskej dochádzky a zlepšenie výsledkov vzdelávania zraniteľných žiakov. Opatrenia zahrnuté v pláne sú zamerané aj na posilnenie kompetencií a zručností v sekundárnom a terciárnom vzdelávaní, zlepšenie sociálnych služieb vo vnútrozemských oblastiach, ako aj na podporu obnovy majetku zhabaného z organizovanej trestnej činnosti a posilnenie miestnej zdravotnej starostlivosti.

(24)Plán sa zaoberá aj politikami zameranými na mladých ľudí a deti prostredníctvom súboru opatrení ako skvalitňovanie a zvyšovanie kapacity materských škôl a služieb starostlivosti o deti, čo sú oblasti, v ktorých Taliansko zaostáva za priemerom Únie. Cieľom plánu je takisto podporiť zápis do kurzov terciárneho vzdelávania, najmä v odboroch vedy, technológie, inžinierstva a matematiky, a vytvoriť sieť inštitúcií vysokoškolského vzdelávania ponúkajúcich krátkodobé postgraduálne štúdium. Plán obsahuje niekoľko opatrení na posilnenie výskumnej kapacity Talianska, konkrétne reformu na uľahčenie mobility špičkových výskumných pracovníkov a manažérov, zjednodušenie správy fondov a reformu v oblasti kariéry vo výskume. Zároveň sa očakáva, že plánom sa podporí integrácia digitálnych technológií do systému primárneho a sekundárneho vzdelávania vrátane využívania digitálnych zdrojov v triedach, digitalizácia vzdelávacieho obsahu a vytvorenie laboratórií so vzdelávacími technológiami, napríklad s programovateľnými robotmi. Takisto sa v pláne predpokladajú opatrenia na posilnenie zamestnateľnosti mladých ľudí a na podporu tvorby pracovných miest v kontexte digitálnej a zelenej transformácie. Napokon sa očakáva, že reformy v oblasti systému vzdelávania a aktívnych politík trhu práce zlepšia rámcové podmienky a pomôžu dosiahnuť návratnosť daných investícií.

(23)V pláne sa v rôznych komponentoch počíta so širokým súborom významných investícií na zníženie nerovnosti a sociálnej zraniteľnosti, pri ktorých sa takisto kladie osobitný dôraz na juh krajiny. Rieši sa celý rad dôležitých rozmerov, ako napríklad vyššia miera poskytovania sociálneho bývania, zlepšenie prístupu k sociálnym službám, najmä pre osoby so zdravotným postihnutím a staršie osoby, ktoré nie sú sebestačné, rozšírenie služieb domácej starostlivosti alebo podpora znevýhodnených komunít prostredníctvom plánov obnovy miest. Uvedené intervencie sú sprevádzané reformami, ktoré by mali zjednodušiť prístup k niektorým sociálnym službám, ako je rámcový zákon pre osoby so zdravotným postihnutím alebo reforma súvisiaca s rozšírením telemedicíny a siete komunitnej starostlivosti. Tieto opatrenia spolu s tými, ktoré sú zahrnuté v ďalších komponentoch, napríklad opatrenia týkajúce sa zamestnania, vzdelávania alebo zdravia, sa vzťahujú na viacero zásad Európskeho piliera sociálnych práv.

(22)Zo simulácií útvarov Komisie vyplýva, že plán má potenciál zvýšiť do roku 2026 HDP Talianska o 2,5 %. Zatiaľ čo v krátkodobom horizonte dominujú účinky dopytu prostredníctvom zvýšených verejných investícií, predpokladá sa, že na základe vyšších investícií sa zvýši verejný kapitál, čo sa pozitívne prejaví na potenciálnom a skutočnom HDP v strednodobom horizonte. Očakáva sa, že plán prispeje k podpore územnej súdržnosti. Najmenej 40 % investícií v pláne s konkrétnym určením cieľového územia sa vyčleňuje na južné regióny. Na základe plánu sa podľa očakávaní budú riešiť rozdiely v infraštruktúre a zvýši sa produktivita a konkurencieschopnosť menej rozvinutých regiónov prostredníctvom investícií do širokopásmového pripojenia, vysokorýchlostných železníc a regionálnych tratí, nakladania s odpadmi a vodného hospodárstva, prístavov a spojení „účastníckych vedení“ v osobitných hospodárskych zónach. Zvláštna pozornosť sa zároveň venuje južným a vnútrozemským oblastiam v rámci intervencií zameraných na oživenie mestských oblastí a zlepšenie podmienok najzraniteľnejších skupín obyvateľstva. Očakáva sa, že reformy predpokladané v pláne, najmä reforma verejnej správy, a opatrenia týkajúce sa podpory administratívnej kapacity miestnych orgánov správy prispejú k zlepšeniu účinnosti verejnej správy v uvedených regiónoch.

(21)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Talianska, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie.

(19)Okrem toho plán obsahuje ambiciózne opatrenia na zreformovanie a modernizáciu systému občianskoprávneho, trestného a správneho súdnictva. V pláne sa predpokladajú investície zamerané na digitalizáciu súdov, odbornú prípravu sudcov a zamestnancov súdov a zvýšenie celkovej efektívnosti súdov, pričom v krátkodobom horizonte by sa mal prejaviť ich prínos z hľadiska organizačných faktorov v záujme rýchlejšieho dosiahnutia výsledkov pripravovaných reforiem. Zriadením a posilnením „úradu pre súdne konania“ by sa mali podporiť sudcovia, ktorí sú neoddeliteľnou súčasťou reformy súdnictva, s cieľom znížiť súčasný počet nevybavených súdnych konaní a v rámci stratégie obnovy skrátiť celkovú dĺžku konaní v záujme zaistenia rýchleho vykonávania reforiem a implementácie investícií, čo by malo pozitívny vplyv aj na boj proti korupcii a na celkové podnikateľské prostredie. Očakáva sa, že týmito opatreniami sa zlepší kvalita súdnictva prostredníctvom podpory sudcov v bežných činnostiach spojených s naštudovaním, preskúmaním právnych predpisov, vypracúvaním aktov a organizáciou vedenia spisov, čo sudcom umožní zamerať sa na zložitejšie úlohy.

(18)V pláne sa takisto predpokladajú zásadné reformy na zlepšenie celkového podnikateľského prostredia a zníženie prekážok hospodárskej súťaže. Očakáva sa, že prijatím nového ročného zákona o hospodárskej súťaži na rok 2021 sa skráti čas potrebný na začatie podnikania v Taliansku a zintenzívnia sa súťažné konania na zadávanie miestnych verejných zákaziek na poskytnutie služby, najmä v oblasti nakladania s odpadmi a dopravy, konkrétne v súvislosti s prístavmi, regionálnou železničnou a miestnou verejnou dopravou, a v oblasti koncesií, konkrétne v súvislosti s diaľnicami, nabíjacími stanicami pre elektromobilitu a vodnou energiou. V sektorových právnych predpisoch v oblasti energetiky sa postupne rušia regulované ceny elektrickej energie, čo dopĺňajú sprievodné opatrenia na podporu zvýšenia hospodárskej súťaže na maloobchodných trhoch s energiou a zavádzania inteligentných meradiel druhej generácie. Revízia právnych predpisov v oblasti verejného obstarávania zahŕňa právnu úpravu na skrátenie času od zverejnenia oznámenia o vyhlásení obstarávania do zadania zákazky, koordináciu politiky verejného obstarávania, zavádzanie elektronického verejného obstarávania, ako aj profesionalizáciu a racionalizáciu verejných obstarávateľov. Vykonávanie by malo prebiehať s cieľom zabezpečiť primeranú rovnováhu medzi prínosmi v oblasti zjednodušenia a kontrolami v oblasti boja proti korupcii a podvodom. V pláne sa počíta s konsolidáciou orgánov dohľadu nad trhom, digitalizáciou inšpekcií výrobkov a so zriadením nových akreditovaných laboratórií. Očakáva sa, že týmito zlepšeniami podnikateľského prostredia sa uľahčí podnikanie, skvalitnia sa rámcové podmienky hospodárskej súťaže a podporí sa efektívnejšie prideľovanie zdrojov ruka v ruke so súvisiacim potenciálnym rastom produktivity.

(17)Súbor reforiem a investícií v zdravotníctve je zameraný na zaistenie základných podmienok na zabezpečenie väčšej odolnosti služieb zdravotnej starostlivosti, najmä pokiaľ ide o miestne zdravie, telemedicínu a investície do digitalizácie systému. Významné investície spojené so sektorovými reformami sú zamerané na podporu súbežnej zelenej a digitálnej transformácie a výskumu a inovácií, pričom sa zohľadňujú regionálne rozdiely. Týka sa to najmä opatrení na vybudovanie a modernizáciu digitálnej infraštruktúry, rozvoj obehového hospodárstva, zlepšenie nakladania s odpadmi a vodného hospodárstva, zvýšenie energetickej hospodárnosti budov, podporu výroby energie z obnoviteľných zdrojov, rozšírenie udržateľnej dopravy a zníženie fragmentácie vodohospodárskych služieb. Súčasťou plánu je súbor investícií a reforiem na podporu výskumu a inovácií, najmä pokiaľ ide o mladých výskumných pracovníkov a zapojenie verejných a súkromných inštitúcií.

(16)V pláne sú zahrnuté významné reformy a investície na zvýšenie efektívnosti verejnej správy, najmä s cieľom zlepšiť riadenie zamestnanosti vo verejnom sektore a posilniť administratívne kapacity. Opatrenia týkajúce sa zamestnanosti vo verejnom sektore sa zameriavajú na reformu výberu a náboru zamestnancov verejnej správy. Nový systém by sa mal hneď otestovať pri výbere pracovníkov potrebných na správu plánu. Reforma je spojená s investíciami do vytvorenia jednotnej náborovej platformy, investíciami do zvyšovania úrovne zručností a rekvalifikácie a reformou v oblasti kariéry vo verejnej správe. V otázke administratívnych postupov sa predpokladá administratívne zjednodušenie prostredníctvom ad hoc legislatívnych intervencií („zrýchlený postup“) a plánuje sa zrušiť vydávanie povolení, ktoré nie sú odôvodnené verejným záujmom. Tieto opatrenia sú doplnené a posilnené významnými investíciami a reformami na podporu digitalizácie rôznych orgánov verejnej správy. Na zabezpečenie rýchleho vykonávania reforiem a realizácie investícií do IKT sa zriadi špecializovaný „úrad pre transformáciu“ zameraný na digitalizáciu verejnej správy.

(14)Pokiaľ ide o fiškálno-štrukturálne politiky, plán obsahuje opatrenia na zlepšenie výberu daní a zintenzívnenie boja proti daňovým únikom, ako aj opatrenia na zvýšenie efektívnosti verejných výdavkov prostredníctvom posilneného rámca preskúmania výdavkov a dokončenia reformy fiškálnych vzťahov naprieč rôznymi úrovňami verejnej správy. Očakáva sa, že ku skvalitneniu v oblasti verejných financií prispejú aj štrukturálne opatrenia na zlepšenie rámca pre verejné obstarávanie. Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Talianska, a to bez ohľadu na skutočnosť, že Taliansko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie Taliansku dosiahnuť dostatočný pokrok pri plnení strednodobého rozpočtového cieľa v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou.

(11)Očakáva sa, že plán obnovy a odolnosti posilní sociálnu a územnú súdržnosť implementáciou cielených investícií a vykonávaním reforiem zameraných na zlepšenie situácie najzraniteľnejších skupín spoločnosti a menej rozvinutých regiónov krajiny. V južných regiónoch sa plánujú značné investície do hmotného kapitálu. Tieto investície sa týkajú najmä dopravy, digitálnej oblasti, nakladania s odpadmi a vodného hospodárstva. Na juh krajiny sa rovnako zameriavajú opatrenia v oblasti vzdelávania a zručností a opatrenia v prospech najzraniteľnejších skupín, ktoré sa plánujú najmä v komponentoch misií 4 a 5 a od ktorých sa očakáva, že budú mať významný pozitívny vplyv na sociálnu súdržnosť. Cieľom komponentov misie 6 je riešiť výzvy vyskytujúce sa v zdravotníctve, a to vynaložením rozsiahleho úsilia na jeho digitalizáciu, posilnenie primárnej zdravotnej starostlivosti, zvýšenie schopnosti zdravotníctva reagovať na rastúce potreby v súvislosti s demografickým vývojom a zvýšenie jeho pripravenosti na krízy.

(10)Plán podporuje inteligentný, udržateľný a inkluzívny rast vo všetkých misiách a komponentoch, a to prostredníctvom investícií zameraných na posilnenie fyzického a ľudského kapitálu, ako aj reforiem, ktoré by mali mať v strednodobom a dlhodobom horizonte vplyv na produktivitu a konkurencieschopnosť. Napríklad v prvých dvoch komponentoch misie 1 plánu sa navrhujú zásadné reformy v oblasti súdnictva, hospodárskej súťaže, verejného obstarávania, verejnej správy a zdaňovania a verejných výdavkov, ktorými by sa mali odstrániť významné prekážky vo fungovaní talianskeho hospodárstva, a rozsiahle investície zamerané na digitalizáciu rôznych hospodárskych odvetví, ktoré by mali mať pozitívny vplyv na produktivitu. Komponenty misií 2 a 3 sú v súlade s prioritami Európskej zelenej dohody zamerané na podporu udržateľného rastu, energetickej efektívnosti a zmierňovania zmeny klímy a adaptácie na ňu prostredníctvom súboru ambicióznych reforiem a investícií v rôznych odvetviach ako vodné hospodárstvo, územné plánovanie, energetická hospodárnosť budov, udržateľná mobilita v mestách a celej krajine, rozvoj využívania energie z obnoviteľných zdrojov, biodiverzita a posilnenie obehového hospodárstva. Komponenty misie 4 sú zamerané na riešenie výziev súvisiacich so vzdelávaním, s výskumom a inováciou a vyváženým spôsobom sa v nich kombinujú investície aj reformy.

Zásada „výrazne nenarušiť“

(26)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti Talianska zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“), konkrétne zmierňovanie zmeny klímy, adaptáciu na zmenu klímy, udržateľné využívanie a ochranu vodných a morských zdrojov, prechod na obehové hospodárstvo, prevenciu a kontrolu znečisťovania, a ochranu a obnovu biodiverzity a ekosystémov. Taliansko vo svojom posúdení súladu s danou zásadou postupovalo podľa technického usmernenia Európskej komisie týkajúceho sa uplatňovania zásady „výrazne nenarušiť“ (2021/C 58/01) a v relevantných prípadoch sa v záujme predchádzania výraznému narušeniu zaviazalo vykonať osobitné akcie zakotvené v príslušných míľnikoch a cieľoch.

(27)Niektoré opatrenia plánu si na zabezpečenie toho, aby nedošlo k výraznému narušeniu, vzhľadom na svoju povahu vyžadujú osobitnú pozornosť. V prípade investícií do obnovy, biometánu, vodíka, zavlažovania a pripojení účastníckych vedení by sa mali zaviesť míľniky. Odpad pochádzajúci z obnovy by sa mal spracovať v súlade so zásadami obehového hospodárstva. Opatrenia v oblasti spracovania odpadu v súlade so zásadou „výrazne nenarušiť“ nezahŕňajú investície do spaľovania ani do mechanickej biologickej úpravy. Opatrenia zamerané na nahradenie vozového a strojového parku zaisťujú, že na financovanie by mali byť oprávnené len ekologické vozidlá. Biometán používaný vo vozidlách spĺňa požiadavky smernice (EÚ) 2018/2001 (prepracované znenie) o podpore využívania energie z obnoviteľných zdrojov. Zaviedli sa aj konkrétne ochranné opatrenia, pokiaľ ide o ochranu biodiverzity.

Príspevok k zelenej transformácii vrátane biodiverzity

(28)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 37,5 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/24. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na rok 2030.

(29)Plán obnovy a odolnosti obsahuje širokú škálu investícií aj reforiem na riešenie výziev spojených so zelenou transformáciou a celkovo je dobre zosúladený s prioritami Európskej zelenej dohody a jej plánom cieľov v oblasti klímy do roku 2030, ako aj s cieľom urobiť z Európy do roku 2050 spoločnosť odolnú proti zmene klímy. Súčasťou plánu je niekoľko opatrení týkajúcich sa obnovy budov na účely energetickej hospodárnosti, najmä prostredníctvom daňových superbonusov na bývanie, ale počíta sa v ňom aj s priamymi investíciami na zlepšenie energetickej hospodárnosti obecných úradov, škôl, súdnych budov, hotelov, múzeí, kín a divadiel. Okrem toho sa plán zameriava na zvýšenie hospodárskej súťaže na trhoch s elektrickou energiou a plynom a na podporu využívania obnoviteľných zdrojov energie. Tieto intervencie zahŕňajú investície zacielené na podporu obnoviteľných zdrojov energie pre energetické spoločenstvá a spoločne konajúcich samospotrebiteľov energie z obnoviteľných zdrojov, ako aj na rozvoj výroby elektrickej energie na mori a inteligentných sietí.

(30)Plán zahŕňa reformy na uľahčenie schvaľovania výroby energie z obnoviteľných zdrojov a reformu udeľovania koncesií na využívanie vodnej energie. Plán sa zameriava na zníženie emisií skleníkových plynov z dopravy a počíta sa v ňom s významnými investíciami do udržateľnej mestskej mobility vrátane elektromobility, ako aj do posilnenia železničnej infraštruktúry s cieľom podporiť prechod na iné druhy dopravy a do znižovania emisií skleníkových plynov v leteckej a námornej doprave a v poľnohospodárstve. Okrem toho sa v pláne podporuje úsilie Talianska v oblasti adaptácie na zmenu klímy, ako aj odolnosť voči seizmickým javom a kvalita infraštruktúry. Očakáva sa, že plán prispeje k riešeniu existujúcich výziev v oblasti nakladania s odpadmi, podporí sa ním obehové hospodárstvo, zlepší sa vodné hospodárstvo a čistenie odpadových vôd a posilní sa ochrana biodiverzity. Na tento účel sa v pláne predpokladajú opatrenia, ako je prijatie novej stratégie pre obehové hospodárstvo, modernizácia a zriadenie nových zariadení na nakladanie s odpadmi, zlepšenie vodohospodárskej infraštruktúry s cieľom skvalitniť dodávky a znížiť straty vody a súbor opatrení na obnovu lesov a obnovu prírodných oblastí, morského dna a morských biotopov.

Príspevok k digitálnej transformácii

(31)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) účinne prispievajú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 25,1 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/24.

(32)Celkovo dvanásť komponentov obsahuje opatrenia prispievajúce k digitálnej transformácii so širokým prierezovým prístupom. Plánujú sa významné investície v oblasti digitalizácie podnikov so zameraním na daňové stimuly na využívanie inteligentnejších výrobných systémov (Transizione 4.0). V pláne sa takisto predpokladá podpora sietí pre spoluprácu v oblasti výskumu a inovácií a transferov technológií medzi univerzitami, výskumnými ústavmi a podnikmi. Očakáva sa, že investície do dokončenia zavádzania ultrarýchlych širokopásmových sietí a do 5G pripojenia prispejú k dosiahnutiu európskych digitálnych cieľov do roku 2030 a ich rýchla realizácia by bola vo veľkej miere prínosná pre celé hospodárstvo a spoločnosť.

(33)Ďalšie významné investície sa sústredia na digitalizáciu verejnej správy prostredníctvom opatrení pre všeobecnú verejnú správu, zdravotníctvo a školstvo. Účinné vykonávanie týchto opatrení by malo prispieť k budovaniu nadčasovej digitálnej infraštruktúry, posilneniu kybernetickej bezpečnosti a zabezpečeniu, aby verejná správa bola efektívnejšia, odolnejšia a bližšie k občanom. V pláne sa ďalej predpokladajú opatrenia, ktorými sa majú doplniť vnútroštátne investície do digitalizácie súdnictva.

(34)Digitálna transformácia predstavuje pre Taliansko značné výzvy, keďže krajina čelí významným nedostatkom v oblasti základných aj pokročilých digitálnych zručností, čo sa prejavuje aj v nízkej miere digitalizácie výrobného systému. Plán má za cieľ prispieť k riešeniu týchto výziev investíciami zameranými na potreby v oblasti zručností, ktoré sa vzťahujú na obyvateľstvo vo všeobecnosti a na osoby, ktorým hrozí väčšie riziko digitálneho vylúčenia, na učiteľov, štátnych zamestnancov a pracovnú silu. Rozvoj pokročilých digitálnych zručností je súčasťou rozsiahlejších opatrení, ktoré prispievajú k zvýšeniu dostupnosti technických a špecializovaných digitálnych zručností.

Trvalý vplyv

(35)V súlade s článkom 19 ods. 3 písm. g) nariadenia (EÚ) 2021/241 a oddielom 2.7 prílohy V k nemu sa očakáva, že plán obnovy a odolnosti bude mať na Taliansko do značnej miery (hodnotenie A) trvalý vplyv.

(36)Plán zahŕňa kľúčové reformy na podporu riešenia dlhodobých výziev Talianska, ktoré majú potenciál štrukturálne zlepšiť konkurencieschopnosť talianskeho hospodárstva. Konkrétne by sa navrhovanou reformou verejnej správy mala doplniť a dokončiť komplexná reforma schválená v roku 2014. Úplným, rýchlym a riadnym vykonávaním nového súboru opatrení by sa mala zvýšiť účinnosť správy. Očakáva sa, že spolu s plánovanou reformou súdnictva, ktorej cieľom je radikálne znížiť počet nevybavených prípadov v občianskoprávnych a trestných konaniach a znížiť počet nevybavených prípadov v správnych konaniach, to výrazne zlepší fungovanie hospodárstva. Okrem toho plán obsahuje súbor ambicióznych reforiem s cieľom odstrániť prekážky v podnikateľskom prostredí, zvýšiť transparentnosť niektorých hospodárskych odvetví a viac ich otvoriť hospodárskej súťaži. Sektorové reformy, napríklad reformy plánované v odvetví energetiky a vodného hospodárstva, odstránením hlavných prekážok zároveň riešia významné nedostatky a očakáva sa, že budú mať trvalý pozitívny vplyv na rast a produktivitu. Uvedenými reformami by sa mala podľa očakávaní zvýšiť návratnosť komplexného súboru investícií plánovaných v rôznych odvetviach talianskeho hospodárstva, od ktorých sa očakáva zmodernizovanie fyzickej infraštruktúry v celej krajine, posilnenie ľudského kapitálu a urýchlenie zelenej a digitálnej transformácie. Trvalý vplyv plánu sa môže posilniť aj synergiami medzi plánom a inými programami vrátane programov financovaných z fondov politiky súdržnosti, a to najmä vecným riešením hlboko zakorenených územných výziev a podporou vyváženého rozvoja.

Monitorovanie a realizácia

(37)V súlade s článkom 19 ods. 3 písm. h) nariadenia (EÚ) 2021/241 a oddielom 2.8 prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a vykonávania plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov.

(38)Pri realizácii a monitorovaní plánu obnovy a odolnosti sa predpokladá viacúrovňové riadenie. To zahŕňa najmä: na politickej úrovni riadiaci výbor zriadený v rámci predsedníctva Rady ministrov; na úrovni sociálneho dialógu konzultačný orgán so zapojením príslušných zainteresovaných strán; a na technickej úrovni sekretariát zriadený v rámci predsedníctva Rady ministrov na podporu činnosti riadiaceho výboru a konzultačného orgánu, ďalej ústrednú koordinačnú a monitorovaciu štruktúru zriadenú na ministerstve hospodárstva a financií a štruktúry technickej koordinácie určené na úrovni ústredných orgánov zodpovedných za jednotlivé opatrenia. V tomto modeli sa takisto predpokladá zriadenie nezávislého orgánu auditu, ktorý bude poverený vykonávaním systémov vnútornej kontroly. Za operačné vykonávanie opatrení plánu naďalej zodpovedajú ústredné a miestne orgány správy na základe príslušných právomocí. V modeli riadenia je zabezpečené pridelenie jasných zodpovedností za realizáciu plánu, monitorovanie pokroku a podávanie správ. Zodpovednosti a mandáty sú konkrétne zakotvené v zákonnom dekréte č. 77 z 31. mája 2021, čo prispieva k určeniu právomocí príslušných orgánov. Cieľom tohto modelu je vytvoriť synergie a zabezpečiť koordináciu medzi mechanizmom a inými programami Únie s potenciálom zlepšiť čerpanie finančných prostriedkov Únie v Taliansku. S cieľom zabezpečiť včasné a účinné vykonávanie opatrení plánu sa na základe právnych aktov (zákonný dekrét č. 80 z 9. júna 2021 a zákonný dekrét č. 77 z 31. mája 2021) predpokladá posilnenie administratívnych kapacít, a to aj prostredníctvom dodatočných ľudských zdrojov a poskytovania technickej podpory orgánom správy, a zjednodušenie administratívnych postupov. Napokon, pokiaľ ide o riešenie otázok spojených s vykonávaním, v pláne sa počíta s ad hoc mechanizmami, ktoré sú zakotvené v zákonnom dekréte č. 77 z 31. mája 2021. Míľniky a ciele talianskeho plánu sú jasné a realistické a primerane odrážajú investície a reformy predpokladané v pláne. Príslušné ukazovatele sú relevantné, prijateľné a dostatočne spoľahlivé.

(39)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. V rámci nástroja technickej podpory možno požiadať o technickú podporu, ktorá má pomôcť členským štátom pri realizácii ich plánu.

Výpočet nákladov